SIRI ออกหุ้นกู้ 5 พันลบ. ชูดบ. 3.75% ขายรายย่อย-กองทุน 8-10 มี.ค.นี้
SIRI ออกหุ้นกู้ 5 พันลบ. ดอกเบี้ยราว 3.75% จ่ายดอกเบี้ยทุก 3 เดือน เสนอขายนักลงทุนทั่วไป-สถาบัน 8-10 มี.ค.นี้ ชูเรทติ้ง ระดับ "BBB+" แนวโน้ม "Stable"
8 ก.พ. 2565

บริษัท แสนสิริ จำกัด (มหาชน) หรือ SIRI ได้ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ไม่มีประกันของบริษัท ครั้งที่ 2/2565 มูลค่าไม่เกิน 5,000 ล้านบาท โดยเสนอขายไม่เกิน 3,500 ล้านบาท และหุ้นกู้สำรองเพื่อเสนอขายเพิ่มเติมอีก 1,500 ล้านบาท อายุ 4 ปี อัตราดอกเบี้ยคงที่ราว 3.75% ต่อปี จ่ายดอกเบี้ยทุก 3 เดือนตลอดอายุหุ้นกู้
โดยบริษัทจะเสนอขายหุ้นกู้ให้แก่ ผู้ลงทุนทั่วไป และ/หรือ ผู้ลงทุนสถาบัน คาดจะเปิดให้จองซื้อในวันที่ 8-10 มีนาคม 2565  ผู้จัดการการจัดจำหน่ายหุ้นกู้ ได้แก่ ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ ธนาคารซีไอเอ็มบี ไทย บล.เกียรตินาคินภัทร บล.เอเซีย พลัส บล.กรุงไทย ซีมีโก้ และ บล.ฟินันเซีย ไซรัส
สำหรับหุ้นกู้ของบริษัทได้รับการจัดอันดับความน่าเชื่อถือที่ระดับ “BBB+” แนวโน้มอันดับเครดิต “Stable” โดยบริษัท ทริสเรทติ้ง จำกัด เมื่อวันที่ 21 มกราคม 2565
ทั้งนี้บริษัทจะนำเงินที่ได้จากการเสนอขายหุ้นกู้ครั้งนี้ไปชำระคืนเงินกู้ หรือหนี้จากการออกตราสารหนี้ที่จะครบกำหนดไถ่ถอนในเดือนกุมภาพันธ์ 2565 และใช้เป็นเงินทุนหมุนเวียนในการดำเนินธุรกิจ